**Všeobecne záväzné nariadenie Obce Popudinské Močidľany č. 1/2020**

**o určení pravidiel času predaja v obchode a času prevádzky služieb**

 **na území obce Popudinské Močidľany**

Obecné zastupiteľstvo v Popudinských Močidľanoch na základe ustanovenia § 4 ods. 5 písmena a) bod 3. Zákona SNR č. 369/1990 Zb. o obecnom zriadení v znení neskorších predpisov a v súlade s čl. 68 Ústavy Slovenskej republiky v platnom znení vydáva pre katastrálne územie obce Popudinské Močidľany toto všeobecne záväzné nariadenie (ďalej len „VZN“).

**§ 1**

**Úvodné ustanovenia**

1. Obec Popudinské Močidľany pri usmerňovaní ekonomickej činnosti v obci v rámci svojej samosprávnej pôsobnosti utvára podmienky na plynulé zásobovanie, plní úlohy na úseku ochrany spotrebiteľa, určuje nariadením pravidlá času predaja v obchode a času prevádzky služieb.
2. Toto VZN určuje pravidlá času predaja v obchode a času prevádzky služieb na území obce Popudinské Močidľany.
3. VZN sa vzťahuje na všetky právnické a fyzické osoby – podnikateľov, ktoré prevádzkujú na území obce Popudinské Močidľany prevádzkarne obchodu a služieb, s výnimkou prevádzkovanie zmluvnej osobnej a nákladnej prepravy a prevádzkovanie zmluvnej individuálnej osobnej prepravy (taxislužby).

**§ 2**

**Vymedzenie pojmov**

1. **Uzavretou spoločnosťou** sa pre účely tohto VZN rozumie neverejná akcia, ktorej návštevníci sú individuálne určení, a teda akcia nie je verejnosti prístupná. To znamená, že je to skupina ľudí, zdržujúcich sa v prevádzkarni na základe osobných pozvánok, rodinné, firemné akcie a pod.
2. **Prísluchovou hudbou** sa pre účely tohto VZN rozumie hudba reprodukovaná technickým zariadením, alebo akustickými prístrojmi, alebo živá hudba, vo všetkých prípadoch určená výlučne na počúvanie.
3. **Hudobnou produkciou** sa rozumie hudba, určená na tanečnú zábavu, diskotéku, tanečné alebo koncertné vystúpenie, reprodukovanú technickým zariadením, alebo živá hudba.

**§ 3**

**Určenie prevádzkovej doby**

1. Obec Popudinské Močidľany pre usmerňovanie podnikateľskej činnosti na svojom území, pre riadne zásobovanie, pre ochranu svojich záujmov a záujmov obyvateľstva, určuje prevádzkovú dobu v prevádzkach obchodu a služieb, v rámci ktorej je prevádzkovateľ oprávnený zvoliť si prevádzkovú dobu v obchode alebo prevádzkarni, poskytujúcej služby v rámci nasledovných pravidiel.
2. Pri určovaní prevádzkovej doby obec vychádzala z maximálnej pružnej doby, aby boli upokojené potreby obyvateľov obce a požiadavky podnikateľov, a preto stanovuje všeobecnú prevádzkovú dobu v dňoch **pondelok – nedeľa**. Všeobecný prevádzkový čas a čas predaja v prevádzkach obchodu a služieb na území obce Popudinské Močidľany sa stanovuje v časovom rozmedzí **od 06.00 hod. do 24.00 hod.**
3. Čas predaja v obchode a čas prevádzky služieb Obec Popudinské Močidľany týmto nariadením ďalej určuje:
4. v obchodným prevádzkach a prevádzkach služieb s predajom a podávaním alkoholu, alebo bez predaja a podávania alkoholu, v čase bez prevádzkovania hudobnej produkcie v dňoch

- piatok a sobota od 06.00 hod. do 04.00 hod. nasledujúceho dňa,

1. v obchodných prevádzkach a v prevádzkach služieb s predajom a predávaním alkoholu, alebo bez predaja a podávania alkoholu, v čase prevádzkovania hudobnej produkcie – organizovanie diskoték, tanečných zábav, prípadne iných spoločenských podujatí v dňoch

- piatok a sobota od 06.00 hod. do 04.00 hod. nasledujúceho dňa,

- Veľkonočná nedeľa od 06.00 hod. do 04.00 hod. nasledujúceho dňa,

- 26.12. (na Štefana) od 06.00 hod. do 04.00 hod. nasledujúceho dňa,

1. na čerpacích staniciach a prevádzkach ubytovacích služieb – bez obmedzenia,
2. v prevádzkach služieb na neverejných, firemných a rodinných akciách pre uzavretú spoločnosť, vrátane klubov a vstupov na členskú kartu – neobmedzene,
3. pre prevádzky rýchleho občerstvenia bez predaja a podávania alkoholu v dňoch

- nedeľa až štvrtok v čase od 06.00 hod. do 24.00 hod.,

- v piatok a sobotu od 06.00 hod. do 02.00 hod. nasledujúceho dňa,

1. v prevádzkach s letnými terasami v čase hudobnej produkcie sa stanovuje v období od 1.4. do 30.10. príslušného kalendárneho roka od 06.00 hod. do 24.00 hod., pri dodržaní nočného kľudu.
2. Prevádzková doba všetkých prevádzkarní obchodu a služieb na území obce zo dňa 31.12. príslušného kalendárneho roka na 01.01. nasledujúceho kalendárneho roka je neobmedzená.
3. Prevádzková doba v obchodných prevádzkach a v prevádzkach služieb v dňoch pripadajúcich na sviatky : Veľký piatok, Biela sobota, 15. septembra, 1. a 2. novembra, 24. a 25. decembra sa určuje od 06.00 hod. do 24.00 hod. bez hudobnej produkcie.

**§ 4**

**Kontrola a sankcie**

1. Kontrolu dodržovania tohto VZN vykonáva obec prostredníctvom svojho štatutárneho zástupcu – starostu obce, poslancov obecného zastupiteľstva a poverených zamestnancov obce.
2. Porušenie ustanovení tohto VZN môže Obec Popudinské Močidľany sankcionovať uložením pokuty v zmysle Zákona č. 369/1990 Zb. o obecnom zriadení v znení neskorších zmien a dodatkov. Pokuta je príjmom Obce Popudinské Močidľany.

**§ 5**

**Zrušovacie a záverečné ustanovenia**

1. Toto schválené VZN ruší VZN Obce Popudinské Močidľany č. 11/2008 o pravidlách času predaja v obchode a času prevádzky služieb na území obce Popudinské Močidľany.
2. Toto VZN Obce Popudinské Močidľany č. 1/2020 bolo schválené na zasadnutí Obecného zastupiteľstva v Popudinských Močidľanoch dňa 27.02.2020 Uznesením Obecného zastupiteľstva Popudinské Močidľany č. 8/2020 a nadobúda účinnosť dňa 11.03.2020.

 **Mgr. Dana Žúrková**

 Starostka obce